CELEX: 
Language: ro
Date: 2019-01-14 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) 2017/625 al Parlamentului European și al Consiliului în ceea ce privește categoriile de transporturi care urmează să fie supuse controalelor oficiale la posturile de inspecție la frontieră

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2017/625 privind controalele oficiale (RCO) stabilește cadrul pentru controalele oficiale și alte activități oficiale cu scopul de a verifica aplicarea corectă a legislației Uniunii privind lanțul agroalimentar. Acestea includ controalele oficiale efectuate asupra animalelor și mărfurilor care intră în Uniune din țări terțe.
            
            
               Scopul prezentului act delegat este de a adăuga produse compuse, fân și paie, categoriilor de transporturi care trebuie supuse controalelor oficiale efectuate la postul de inspecție la frontieră la intrarea în Uniune.
            
            
               Cu toate acestea, actul este legat de alte acte care vor stabili următoarele:
            
            
               ·Scutirea anumitor categorii de produse compuse de la efectuarea controalelor oficiale la posturile de inspecția la frontieră (în temeiul articolului 48 din RCO) aplicabile începând cu 21 aprilie 2021, dată până la care se aplică scutirile actuale.
            
            
               ·O listă a produselor compuse relevante, inclusiv codurile lor NC (în temeiul articolului 47.2a din RCO).
            
            
               ·Condițiile de import care ar trebui să se aplice, începând cu 21 aprilie 2021, diferitelor categorii de produse compuse și fânului și paielor [în temeiul articolelor 90 și 126 din RCO și al articolelor 234 alineatul (2), 237 alineatul (4) și 239 alineatul (2) din Legea privind sănătatea animală], cum ar fi cerințele privind listarea, certificatele sau atestatele.
            
            
               2.CONSULTĂRI PREALABILE ADOPTĂRII ACTULUI
            
            
               Grupul de experți al Comisiei pentru „controale oficiale” (E00911) a fost consultat de mai multe ori și au avut loc mai multe reuniuni cu părțile interesate relevante.
            
            
               Posibilitatea oferită publicului prin intermediul site-ului de internet al Comisiei (https://ec.europa.eu/info/law/better-regulation/have-your-say_en) de a transmite observații cu privire la proiectul de regulament delegat a avut ca rezultat o observație din partea unui cetățean, sugerându-se că, în plus față de subprodusele de origine animală, la articolul 47 alineatul (1) litera (b) din RCO ar trebui să fie făcută o trimitere la „produse derivate” pentru a se realiza concordanța cu articolul 1 alineatul (2) din regulamentul menționat. Totuși, abilitarea prevăzută la articolul 47 alineatul (3) din Regulamentul (UE) 2017/625, care permite Comisiei să modifice categoriile menționate la articolul 47 alineatul (1) din RCO, nu prevede posibilitatea adăugării produselor derivate la dispoziția respectivă.
            
            
               3.ELEMENTELE JURIDICE ALE ACTULUI DELEGAT
            
            
               Temeiul juridic este articolul 47 alineatul (3) din Regulamentul (UE) 2017/625.
            
            
               REGULAMENTUL DELEGAT (UE) …/… AL COMISIEI
            
            
               din 14.1.2019
            
            
               de modificare a Regulamentului (UE) 2017/625 al Parlamentului European și al Consiliului în ceea ce privește categoriile de transporturi care urmează să fie supuse controalelor oficiale la posturile de inspecție la frontieră
            
            
               (Text cu relevanță pentru SEE)
            
            
               COMISIA EUROPEANĂ,
            
            
               Având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului
                  1
               , în special articolul 47 alineatul (3),
            
            
               întrucât:
            
            
               (1)Regulamentul (UE) 2017/625 al Parlamentului European și al Consiliului stabilește cadrul pentru controalele oficiale și alte activități oficiale cu scopul de a verifica aplicarea corectă a legislației Uniunii privind alimentele și hrana pentru animale. Cadrul respectiv include controalele oficiale efectuate asupra animalelor și mărfurilor care intră în Uniune din țări terțe.
            
            
               (2)Regulamentul (UE) 2017/625 impune, pentru anumite categorii de animale și mărfuri, ca fiecare transport să fie supus, la prima sosire în Uniune, controalelor oficiale la punctele de inspecție la frontieră desemnate, din cauza riscurilor pe care respectivele categorii de animale și mărfuri le pot prezenta pentru public și pentru sănătatea animalelor.
            
            
               (3)Pe lângă categoriile de transporturi deja enumerate în Regulamentul (UE) 2017/625, produsele alimentare care conțin atât produse de origine vegetală, cât și produse prelucrate de origine animală (produse compuse), precum și fânul și paiele, ar trebui supuse controalelor oficiale la punctele de inspecție la frontieră, deoarece și ele pot prezenta riscuri pentru sănătatea publică și a animalelor.
            
            
               (4)Prin urmare, Regulamentul (UE) 2017/625 ar trebui modificat în consecință.
            
            
               (5)Întrucât Regulamentul (UE) 2017/625 se aplică începând cu 14 decembrie 2019, prezentul regulament ar trebui să se aplice, de asemenea, de la data respectivă,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 47 alineatul (1) din Regulamentul (UE) 2017/625, litera (b) se înlocuiește cu următorul text: 
            
            
               „(b)produse de origine animală, produse germinale, subproduse de origine animală, fân și paie și produse alimentare care conțin atât produse de origine vegetală, cât și produse prelucrate de origine animală («produse compuse»)”;
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la 14 decembrie 2019.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 14.1.2019
            
            
               
                     Pentru Comisie
               
               
                     Preşedintele
                     Jean-Claude JUNCKER
               
               
            
         
         
            
                  
                     (1)
                  
                        JO L 95, 7.4.2017, p. 1.